khistorydata/jeongjo-sjw-relations huggingface dataset:
정조 8년
甲辰十月初十日酉時。上御重熙堂。坐直承旨入侍時。右承旨趙興鎭。記事官朴能源李崑秀尹行任。以次進伏訖。上命書傳敎曰。勅行入京時所用內吹八名。以訓局兼內吹定送。吹打手二十四名。軍牢十六名。前例亦以訓局軍擧行。而皆着勇字軍服云。以此意。訓將知悉。今番則大將親執抄擇。必以壯健人差送。兼內吹。訓將亦與該次知宣傳官眼同。皆以壯健人分定。而案付人。如或殘劣。一竝改充定。軍案修整事分付。此外如別破陣等凡例。自訓局擧行之類。訓將亦皆一一親執。前期整待。俾無臨時生疎之弊。館所禁雜人等事。雖有禁喧郞。自前結束色吏卒。每多不勤之弊。今番則亦令訓局。別定校卒。嚴飭防守。防守之節。預令訓將招致解事譯官。爛加商議。來頭擧行形止。成出事目草記事。一體分付。勅使館所觀戲時。所謂雜說軍。以五部坊民中擇定云。無賴閑雜人出入。終涉疎虞。館伴預爲知悉。今番勿爲待令。設有推覓之事。從便周旋。至於脚觝軍。勿以坊民責立。亦令訓將哨軍及標下軍中。預爲抄擇整待。以除坊民之弊事。亦爲分付。又命書傳敎曰。儀注中宴儀。與通文館志所載稍異。禮判及掌樂提調館伴都監堂上遠接使。明朝齊會。詳考可考文書。入侍稟定。勅使許謄送時。先爲入啓。御覽後下送事。分付承文院。又命書傳敎曰。勅行入京後。兵曹各項把定軍人名色甚繁。經費之夥然。不足恤也。至於守直等事。以無賴輩。自衛所雇立。疎虞莫甚。今番則兵判與館伴及都監堂上相議。各處守直軍。以三營軍卒中分把。各定將校責立。其餘衛軍之不得不使用處。亦爲相議。必以有根着軍人差定後。前例名數。別單書入。各其名下分屬處。懸註以入。其中不緊名色。一一省減事。一體分付。其他房守及房子等所用軍人。亦依右例。相議釐正。至於房守小童。尤宜審擇。此則館伴。旣兼京兆尹。切勿以無根着坊民差定。別監中禁中。亦令政院。各別抄擇。列書受點事知悉。又命書傳敎曰。同罪未敍云。前大司諫李益烍。給牒敍用。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨趙興鎭坐直。右副承旨李祖承病。同副承旨洪仁浩坐直。注書朴能源仕一員未差。假注書洪義浩仕直。事變假注書金商雨仕。
정조 8년
以來十六日儒生殿講取稟。傳于洪仁浩曰。爲之。
정조 8년
傳于李在學曰。今番勅行。本院擧行。專在禮房一人。而除留考出及應行諸事。一承宣。難以擧行。吏禮房眼同。着意分類考出。吏房若以代房。推諉於本房。當別樣論勘。以此知悉。
정조 8년
傳于洪仁浩曰。勅使入京之後。各度宴禮。廚院專當擧行。而實提調多是老病宗親。加出啓下。亦有可倣之例。取考謄錄及儀註。副提調。通同擧行。而近來副提調。亦如提調苟簡甚矣。今番則提調副提調。加出各二員。正卿亞卿中。各別擇差事。分付吏曹。此後仍爲定式施行事。分付廚院迎接都監。
정조 8년
傳于洪仁浩曰。今番勅行茶禮。當用蔘茶。而先朝癸未。旣有傳敎。向於丙申丁酉勅行。亦有定式者。今亦依此遵行乎。御前則用淡薑茶。兩勅前則雖用蔘茶。以藥院所在用餘頭尾擧行。而薑茶蔘茶。皆令藥房掌務官進排事。預爲分付。仍令都監及廚院知悉。此後定式施行。
정조 8년
傳于洪仁浩曰。先朝飭敎。昭載謄錄。今番廚院假郞廳。以堂下武弁中。勿拘顔私。各別擇差。提擧二員。提檢二員。亦以蔭官中各別擇差。勿委吏曹館伴及禮曹堂上。都監堂上。與司饔院檢擧提調。眼同擇差。移文吏曹。使之啓下。假提調無論士夫及中庶。有薦無薦武弁。雖非祿射堂上。必以身手壯健膂力過人者。依假郞廳例。諸堂合坐抄擇事。一體。分付。
정조 8년
以京畿監司新舊災劃給。令廟堂稟旨事。傳于洪仁浩曰。依狀請施行事。自廟堂卽爲行會。使行勅行。相續往來。此時畿民之弊。不可不念。萬一守宰不能戢察吏奸。致有民怨。則是豈前此申飭之意。更加嚴飭列邑。雖以給災一事言之。準數許施。亦出寧失之意。勿以支勅之無暇隙爲辭。竝令各其邑守宰。一一均俵。俾無把束之相混。道伯新叨。未諳道內事情。必須暢念束濕。可免無實之歎。竝以此意。措辭行會。
정조 8년
趙興鎭啓曰。館伴徐有隣。遠接使趙時俊。禮曹判書鄭昌順。司饔提調沈頤之。掌樂提調徐有防。儀注考出後。依下敎來待矣。傳曰。入侍。
정조 8년
以專經文臣朴基正等居不傳旨。傳于洪仁浩曰。李益運居不。聞是落張之致。朴基正卽新榜人。未及習誦。無足爲怪。竝分揀。
정조 8년
洪仁浩啓曰。大臣下批政事。今日當爲擧行。而吏曹判書金鍾秀在外。參判未差。參議黃昇源牌不進罷職傳旨捧入。不得擧行。何以爲之。敢稟。傳曰。只推。更爲牌招。
정조 8년
趙興鎭啓曰。臣與同副承旨洪仁浩伴直矣。纔已入侍。吏兵批兼進之意。敢啓。傳曰。知道。
정조 8년
有政。吏批。判書金鍾秀受由在外。參判未差。參議黃昇源進。承旨趙興鎭進。
정조 8년
吏批啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。領議政徐命善。左議政洪樂性。以洪樂性爲世子師傅。以李延伋爲校理。以李翼晉爲副修撰。承文都提調二單。徐命善洪樂性。
정조 8년
再政。以金魯鎭徐有慶爲司饔提調。金文淳李文源爲副提調。
정조 8년
兵批。判書李在簡試官進。參判金文淳都監進。參議柳誼侍衛進。參知沈基泰入直進。承旨趙興鎭進。
정조 8년
兵批。副護軍兪彦脩姜忱。副司直李敬養尹坊安聖彬丁範祖宋鍈尹載命申馥趙錫穆。副司果愼師稷李顯道。
정조 8년
吏曹口傳政事。以沈頤之爲司饔提調。司饔主簿洪成源。掌苑別提金魯成相換。司饔主簿李啓源。軍資主簿李齊淵相換。
정조 8년
兵曹口傳政事。副司果林道浩。副司直徐龍輔。
정조 8년
洪仁浩。以弘文館言啓曰。本館上番闕直。事甚未安。副校理尹序東。旣有只推之命。副校理李東稷。自鄕上來云。竝卽牌招。以爲推移入直之地。何如。傳曰。允。
정조 8년
以副校理尹序東李東稷牌不進罷職傳旨。傳于洪仁浩曰。只推。
정조 8년
洪仁浩。以弘文館言啓曰。本館上番闕直。事甚未安。新除授校理李延伋。副校理李翼晉。竝卽牌招。以爲推移入直之地。何如。傳曰。允。
정조 8년
洪仁浩。以內醫院官員。以都提調提調意啓曰。年例各殿進上臘藥所用牛黃一百部三分八里五毫。麝香二百三部九里七毫。依例竝令戶曹宣惠廳進排。而丙申新定式。加進上牛黃二十二部三分。以本院春秋兩等元貢中取用。何如。傳曰。允。
정조 8년
徐有防。以迎接都監言啓曰。因黃海監司狀本。勅使餽贐等節。待迎接都監知委擧行云。本都監。從何例當爲分付乎。相考草記事命下矣。取考各年謄錄。則每於勅行時。各道勅使贈給。以何年例爲之事報來。則都監或以參互各年擧行題送。或以依某勅行例擧行題送。今於海西。亦當待其報來。指年題送。而京師凡節。方擬參互戊午癸未兩年例擧行。京外一般事。當以此題送。而近年又經兩勅。贈給物種。若加於戊午癸未。則不可以參用兩年之例。膠守減數。而外方贈給之前例多寡。京司文蹟。無所憑據。分付本道。戊午癸未及近來兩勅前例。考出報來後。更爲稟處知委。海西如此。則他道亦不可異同。關西及松都。一體關問。何如。傳曰。謄錄所在中。都監回題。率多漫漶。卿等。今番以勅行事。前期留意。則豈可循用此等前例乎。關問諸道後。稟決固好。依此爲之。何不先期草記。必待傳敎。然後有此稟請。卿等推考。
정조 8년
洪仁浩。以迎接都監言啓曰。公事郞廳李鼎勳減下。以摠府郞廳三人。自都監。擇差啓下。一人。闕內公廨。從便入直。二人。闕外輪回待令。凡有命令。無或一刻遲滯事命下矣。都摠府經歷趙雲履李昌會。都事朴孝晉。公事郞廳差下。使之察任。而闕內入直處所。令兵曹稟旨擧行。何如。傳曰。允。
정조 8년
洪仁浩。以御營廳言啓曰。本廳騎士別將金廷遇。身病甚重。勢難察任。改差。何如。傳曰。允。
정조 8년
洪仁浩。以迎接都監言啓曰。前都廳郞廳林道浩。今已敍用。還爲差下。仍令該曹口傳付軍職。官帶常仕。何如。傳曰。允
정조 8년
洪仁浩。以兵曹言啓曰。今番木覓山烽臺近處。乘昏潛登人孔賤。移法司考律嚴處事。草記批旨內。知道。嚴刑定配。以懲日後。烽臺近處。分授本曹之後。烽將若能各別巡察。豈有是事。烽燧將。過齋日後。嚴棍懲礪。後復有此等之弊。不但放火人之已行未行。先自烽燧將。嚴棍充軍。此意預令知悉可也事。命下矣。依傳敎。伊日入直當該烽燧將鄭世僑。決棍十五度之意。敢啓。傳曰。知道。
정조 8년
編修官吳錫齡書啓。臣敬奉聖批。馳往傳諭于道內楊州南面渼湖世子侍講院贊善金履安所住處。則以爲臣情私所迫。冒控衷懇。自知僭越。方切悚息。不意史官遠臨。傳宣聖批。十行敦勉。轉益隆摯。至於下賜褒忠綸音一冊。係是特恩。臣伏地祗受。尤不勝惶感之至。顧以區區私義。無路變動。狗馬賤疾。又方苦重。終無以仰承德意。只自蹙伏俟罪而已云矣。敢啓。傳曰。知道。
정조 8년
左尹金頤柱書啓。臣敬奉聖諭。馳往傳諭于南部會賢坊部越邊契議政府左議政洪樂性所住處。則以爲俄於近侍之回。略陳情病之狀。恭俟違逋之誅。不惟不加之罪。反被殊異之恩。亞尹儼臨。傳宣聖諭。辭意隆摯。責勉諄複。有非賤臣所敢承當者。雙擎莊誦。不覺感涕被面。惶汗浹背。念臣受恩罔極。絲毫莫補。只有耿耿寸丹。期以生死向前。不避夷險。則今何敢飾辭例讓。不思殫竭。自圖占便之計。甘犯辜慢之罪哉。臣於是任。情勢危蹙。不可復叨之義。聖明之所俯燭。通朝之所共知也。雖承偕入之命。而廉防至嚴。冒膺無路。情窮勢迫。實欲鑽地以入而不可得。伏地涕泣。惟願遄被嚴譴云矣。臣旣承偕入之命。姑爲仍留之意。敢啓。傳曰。知道。
정조 8년
注書朴能源書啓。臣敬奉聖諭。馳往傳諭于議政府領議政徐命善所住處。則以爲臣於病伏㱡㱡之中。忽伏承議政新命。噫。此何事也。以臣僨敗之蹤。以臣危蹙之情。雖於西樞散銜。尙有無面可顯之心。而特以聖恩未報。聖眷難孤。冒沒低徊。任他笑罵。每一思惟。不覺愧汗之浹背。況此中書一步。卽臣鐵限。以我聖上前後曲保之德意。何爲而有此誤恩也。方當廟務積滯。勅行不遠。久虛之鼎席。又將緣臣而瘝曠。則臣雖萬被誅戮。固無足惜。其於國事之狼狽。朝體之苟艱何哉。聞命抑塞。不暇悉暴衷情。謹當稍定心神。更入文字。以冀天地父母之俯垂矜諒云矣。敢啓。傳曰。知道。更遣亞卿敦諭。期於偕入。
정조 8년
假注書洪義浩書啓。臣敬奉聖諭。馳往傳諭于議政府左議政洪樂性所住處。則以爲迺者重卜之命。出於千萬夢寐之外。而史官踵臨。傳宣聖諭。臣於病伏奄奄之中。驚惶震越。五情失守。罔知所以自措也。第今勅行在卽。拜表隔日。豈不欲竭蹶趨承。而臣之自來情踪。實無復叨是任之望。重以目下病狀。數日寒感之餘。添以關格。委頓床笫。証形危篤。時日之內。無以自力。伏枕惶阨。不知所達。謹當收召神精。冒入文字。申暴衷懇。以請方命之譴云矣。敢啓。傳曰。知道。更遣亞尹敦諭。期於偕入。
정조 8년
副司直臣柳義養疏曰。伏以。人臣進退。事君之大節。知進不知退。聖人之大戒。臣家世單平。性姿中下。本非需世之才。衰晩一第。實出僥倖。居然數十餘年之間。歷揚淸顯。致位亞卿。此實古人所謂。進不由他。而莫非我聖上天地父母之恩也。闔門聚首。晝夜感泣。以榮爲懼。不知死所。臣若徒恃寵靈。一向貪進。終不知退。不惟得罪於聖人之訓。而誠恐欲忠於殿下者。反歸於負殿下也。臣於今日。宜退者有三焉。臣少而失學。壯益孤陋。事我殿下。斷斷血忱。實不後人。而終無一半分才能。仰答聖恩之萬一。有臣如此。將焉用哉。此臣宜退之一也。臣本以畸窮之命。早孤終鮮。家又酷貧。平生所經歷。實非人所堪者。不惟臣涕淚爲日。撫躬自悼。親戚知舊之知臣者。莫不悲之。臣以此命途。遭逢明時。無才而寵彌隆。無能而秩益高。居常悚懍。如集于木。逾分之懼。知足之戒。卽臣今日之謂也。此臣宜退之一也。臣稟賦甚薄。素多疾病。至于今六十七歲。初非自期。比年以來。百病交侵。日甚一日。鞍馬勞身。則風眩輒發。飮啖失時。則關格必作。脚氣麻木。而不能耐久於鵠立之班。跟痰結核。而不能自力於駿奔之列。平生所自期者。惟是筋力奔走。爲一分報效之圖。而今於筋力爲禮之地。一切不敢爲冒膺之計。自訟自恧。亦復奈何。此臣宜退之一也。臣進于朝也。鳧雁之來去。不足多少於江湖。退而田也。麋鹿之游息自得。造化於林樊。俯仰公私。斟量已熟。今日廷臣。孰非我聖上雨露中物。而深恩厚澤之濫蒙偏被者。恐無如臣比者。臣雖木石。寧不知感。固何敢以一退字發諸口。而宜去者三。如右所陳。殆若迷兒之恃母慈自犯煩瀆之罪。雖極悚蹙。而若蒙恩許。得遂優閒。歌詠聖化。以終餘年。則朱夫子所謂報佛恩者。可庶幾焉。不惟臣得免鍾鳴漏盡之譏。以粗保晩節於進退之際。其在我聖上終始曲成之澤。爲如何哉。夫七十而致仕禮也。歷考前史。亦有未滿四十五十而致仕者。未滿六十七十而致仕者。且在先朝。亦許六十二六十四而致仕。則今臣所請。亦云晩矣。伏願聖慈。矜察之哀憐之。俾臣得遂至願。則是臣進亦榮也。退亦榮也。臣瞻望宸極。感涕無從。臣無任屛營祈懇之至。答曰。省疏具悉。年未至矣。所請不允。卿其勿辭行公。
정조 8년
正言沈晉賢所啓。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。答曰。不允。
정조 8년
甲辰十月十一日辰時。上御宣政殿。專經文臣殿講入侍時。行都承旨李致中。行左承旨李在學。右承旨趙興鎭。右副承旨徐龍輔。同副承旨洪仁浩。記事官朴能源。假注書洪義浩。記注官金健修。記事官尹行任。二直提學朴祐源。待敎李崑秀。以次侍立。上陞座。試官以下。入庭行四拜禮訖。上曰。文武榜肅拜後。文全榜。入侍事分付。賤臣承命出傳。上曰。新榜參講者。爲幾人耶。致中曰。朴基正。朴蓍壽二人云矣。上曰。新榜中不參殿講人。竝禁推。出榻敎上曰。政官。牌招開政。出榻敎上曰。左承旨右副承旨。與廳注書先退。以時服往待于仁和門外。可也。上曰。命官。以具允明爲之。出榻敎仍命試官考講。專經文臣等以次進講訖。退出。上曰。輪對官入侍。司圃別提林大榮。宗親府典簿尹煜。中樞府都事朴挺玉。忠勳府都事李壽仁。義禁府都事李牧永。以次進前。奏職姓名而退。上曰。館伴遠接使承文提調入侍。徐有隣趙時俊李崇祜進伏。上曰。槐院謄錄年條。果已抄出乎。崇祜曰。謄本冊子。極其浩繁。凡例猝難釐正矣。上曰。斯速抄出。後日登對。更爲稟定。可也。上曰。司饔提調李命植許遞。令該曹口傳差出。出榻敎命書傳敎曰。前卜相單子入之。仍降座還內。諸臣以次退出。
정조 8년
甲辰十月十一日申時。上御重熙堂。軍士房承旨入侍時。行左承旨李在學。假注書洪義浩。記注官金健修。記事官尹行任。以次進伏訖。上命上注書同爲入侍。賤臣承命出。與朴能源偕入進伏。上命書傳敎曰。鼎席俱空。庶務叢脞。此時重卜。意豈徒然。況今勅行在卽。迎接之節。專係廟堂知委。使臣拜表。又在明日。卿等諒予企待之意。卽爲造朝事。遣史官。傳諭于領左相。上曰。爾等持此敦諭分往。傳諭于領左相。可也。賤臣與能源承命出。馳往傳諭後復命。上命讀書啓草本訖。命書傳敎曰。右副承旨許遞。前望單子入之。待下批牌招察任。命退。承史以次退出。
정조 8년
甲辰十月十一日酉時。上御誠正閣。遠接使館伴。司饔提調。禮曹判書。同爲入侍時。遠接使趙時俊。館伴徐有隣。禮曹判書鄭昌順。司饔提調沈頤之。行左承旨徐有防。假注書洪義浩。記注官金健修。記事官尹行任。以次進伏訖。上命同副承旨入侍。賤臣承命出。與洪仁浩偕入進伏。上曰。謄錄持人乎。有隣曰。只有癸未年謄錄。故方待令矣。上曰。持人可也。賤臣承命出來持人。上曰。迎勅宴亨時。進爵之禮。當用幾爵耶。有防曰。前後規例。每用七爵以下矣。上曰。儀註中。大卓先設後。樂作云者。當用何樂耶。有防曰。每用龍飛御天歌樂章云。而此甚無義。今番則未知何以爲之矣。上曰。此是我國初有之樂章。故古例似然矣。且勅使未必曉解音律。依前用之。好矣。上曰。司饔提調。多是宗班年老之人。必有不足之患矣。有隣曰。曾有加出提調之例。今亦不可無加出之擧矣。上曰。前後檢擧提調。皆以崇品爲之。而今番則宗班中。無可合之人。雖非崇品。不可不差出矣。上曰。儀註無疎漏處乎。昌順曰。未及磨鍊者。當追後添入。而實多疎漏之處矣。上曰。凡所謂儀註者。必貴詳備。而迎勅大事。何獨如是疎忽耶。更加詳考。條條添入。而正書者。自政院這這入奏。可也。上曰。御前通事。今當差出。問于政府。知入可也。健修承命出去。上曰。其間雖難學習漢語。而通事差出之後。第令盡心肄習。可也。昌順曰。勅行牌文。姑未知何時入來。而自前勅使入我境後。如遇節日。則有遣官問慰別送禮單之例矣。今此勅行渡江後。似當與冬至相値。遠接使今方下去。預先探知。知委戶曹及本曹。可以磨鍊下送。以此意分付。何如。上曰。依爲之。出擧條上曰。擔床假提調。以武臣差出。而其數至爲二十人之多耶。有隣曰。然矣。上曰。宴享之失儀與否。專在饔提之檢擧。卿等須詳審預飭。必以無喧譁爲主。可也。昌順曰。儀註中當有王世子替受之儀矣。上曰。予固欲言及而未果矣。替受之禮。予當爲之耶。春坊官當受傳耶。昌順曰。前例皆親受云。而猶未詳考。更當稟定矣。有隣曰。卽因原春監司徐鼎修。嶺東九郡還戶流亡軍丁闕額。査出變通事狀啓。有有司堂上稟處之命矣。所當卽爲擧行。而還戶軍額變通。所關不輕。有非臣等遽然回啓。姑待領左相出仕稟處。何如。上曰。依爲之。出擧條上曰。遠接使。明日當發去耶。時俊曰。明當登途矣。上曰。問禮官何所事耶。有隣曰。往傳儀註。歸時則還奉御帖而來云矣。時俊曰。臣之今行帶去軍官。以前營將金魯成。啓下矣。追聞魯成。方帶扈衛別將。何以爲之。上曰。改差。可也。出擧條上曰。儀註之疎略。莫此爲甚。蓋以勅行宴禮之不行。今爲三十餘年故也。有隣曰。一番定例之後。則可以按行。而今番則可謂茫然矣。上曰。禮判與樂提。自明日試爲習儀。好矣。頤之曰。勅使宴禮。本院專管擧行。而郞僚或有移差分院者。或有序陞屬耳者。主簿二員。以他各司中勤幹鍊事之人相換。何如。上曰。依爲之。出擧條命書傳敎曰。御前通事。今日啓下。使之肄習華語事。分付。又命書榻敎曰。司饔主夫二員。以他司相換。上命左承旨。與諸臣先退。仍命入侍諸臣及政官。留門出送。賤臣承命。奉標信出傳。命書柳義養疏批訖。命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨趙興鎭坐。右副承旨李祖承坐直。同副承旨洪仁浩坐直。注書朴能源仕直一員未差。假注書李敬五仕。事變假注書金商雨仕。
정조 8년
傳于李致中曰。三使臣遠接使留待。
정조 8년
傳于李致中曰。左承旨入侍。
정조 8년
傳于徐有防曰。右承旨與三使臣入侍。
정조 8년
吏曹口傳政事。以金履素爲內資提調。金魯鎭爲內贍提調。
정조 8년
傳于洪仁浩曰。明日出宮門路。以貳極門爲之。
정조 8년
李在學啓曰。假注書洪義浩。身病猝重。勢難察任。今姑改差。何如。傳曰。允。
정조 8년
李祖承啓曰。事變假注書金孝建。身病猝重。勢難察任。今姑改差。何如。傳曰。允。
정조 8년
洪義浩改差。代以李遇濟爲假注書。
정조 8년
金孝建改差。代以尹羽烈爲事變假注書。
정조 8년
趙興鎭啓曰。假注書李遇濟。時無職名。依例付軍職。冠帶常仕。何如。傳曰。允。
정조 8년
趙興鎭啓曰。事變假注書尹羽烈。時無職名。令該曹依例付軍職。冠帶常仕。何如。傳曰。允。
정조 8년
李遇濟有頉。代以柳畊爲假注書。
정조 8년
尹羽烈有頉。代以鄭㝡行爲事變假注書。
정조 8년
趙興鎭啓曰。假注書柳畊。時無職名。令該曹依例付軍職。冠帶常仕。何如。傳曰。允。
정조 8년
趙興鎭啓曰。事變假注書鄭㝡行。時無職名。令該曹依例付軍職。冠帶常仕。何如。傳曰。允。
정조 8년
柳畊有頉。代以金錫權爲假注書。
정조 8년
鄭㝡行有頉。代以鄭允中爲事變假注書。
정조 8년
金錫權有頉。代以李敬五爲假注書。
정조 8년
鄭允中有頉。代以金商雨爲事變假注書。
정조 8년
以校理李延伋。副校理李翼晉牌不進罷職傳旨。傳于洪仁浩曰。只推。
정조 8년
以洪忠監司民家燒燼狀啓。傳于洪仁浩曰。各別拔例顧助事。令廟堂分付。
정조 8년
以兵曹侍衛節目。傳于洪仁浩曰。挾輦軍。以弘化門入直軍二十名。金虎門入直軍六十名磨鍊。出番軍。勿爲使用。槍劍軍。亦以三十名擧行事。分付。
정조 8년
傳于洪仁浩曰。延勅日。慕華館及仁政門外。儒生整齊等事。該曹節目。纔已啓下。而儒生自有應參之人。預令成均館。知委該司。人數。參考前例草記。習儀日入參與否。亦令考例草記。
정조 8년
傳于洪仁浩曰。今番館所各差備軍人。以三營軍兵使用事。纔有下敎。而係是疊役。依衛軍例。給雇價事。分付都監。仍以此意。令三營知悉。
정조 8년
以尹之鉉朴蓍壽禁推傳旨。傳于洪仁浩曰。分揀。
정조 8년
以典獄署都囚徒。傳于李祖承曰。金憲鎭金達中二人。旣施一次之刑。今日內照律放送後。草記。金德起文德和放送。仍令訓局。各別嚴棍定配。其餘輕囚五名。竝放。
정조 8년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而冬至拜表相値。不得爲之之意。敢啓。傳曰。知道。
정조 8년
徐有防。以弘文館言啓曰。本館上番。連日闕直。事甚未安。校理李延伋。副校理李東稷尹序東。副修撰李翼晉。旣有只推之命。竝卽牌招。以爲推移入直之地。何如。傳曰。允。
정조 8년
李祖承。以兵曹言啓曰。延接都監草記。都摠府經歷趙雲履李昌會。都事朴孝晉。公事郞廳差下。使之察任。而闕內入直處所。令兵曹稟旨擧行事。允下矣。延接都監郞廳一人。南所部將直所。同爲入直事。分付。何如。傳曰。允。
정조 8년
李在學。以宗簿寺提調意啓曰。今日璿源譜略封裹時。本寺郞廳。當爲備員。而正沈煥之。謂有情勢。屢度申飭。終不仕進。今姑改差。令該曹。卽爲口傳差出。以爲進參之地。何如。傳曰。何不申飭。直請改差乎。嚴飭仕進。可也。
정조 8년
李在學。以宗簿寺言啓曰。因本寺正沈煥之改差草記批旨內。何不申飭。直請改差乎。嚴飭仕進可也事。命下矣。依傳敎。連加摧捉。謂有情病。終不仕進。事體所在。極爲未安。沈煥之。令該府拿問處之。何如。傳曰。允。
정조 8년
徐有防。以迎接都監言啓曰。勅使雖除宴享。仁政殿館所送勅時。三度宴磨鍊事。命下矣。依傳敎。各別精備以待之意。分付司饔院及各該司。何如。傳曰。勅使姑無除宴之言。三度設宴。亦無文跡下敎。此草記勿施。姑待遠接使狀啓。臨時更爲稟旨。至於宴需。以三度假入之。預令各該司措備。可也。
정조 8년
李祖承。以禁衛營言啓曰。本營千摠閔永喆。身病猝重。勢難察任。改差。何如。傳曰。允。
정조 8년
李祖承。以禁衛營言啓曰。傳曰。今番別試射及庭試。三營軍兵之登科。數甚夥然。至於訓局。則馬步軍兵登科。至於百餘人之多。登科雖幸。失料可矜。因此而又失精兵。由前由後。宜有別般軫念之擧。雖以古例言之。仁廟朝設萬科。置於局出身廳。肅廟朝。又設萬科。加設局出身。玆事或載寶鑑。或載謄錄。今榜出身之數。雖不若萬科時。比近年未有此多。如欲另究區處之方。不必加設料窠。亦必有好道理。此意令訓將知悉。別具意見。論理草記。禁御兩營將臣。亦以此意知悉。大抵今番特軫外邑出身充定忠贊衛之弊。錢布之納。旣令分數永蠲。朝家一視之澤。京外無間。竝以此意知悉。武榜出身赴防。亦爲除之事分付事。命下矣。今此出身收用之敎。寔出曠絶之德意。而本營有別騎衛元料三十二窠。例以本營出身。試射輪回付料矣。今番慶科時。有料軍兵之登科者。爲二十五人。以此輪回付料。其中弓馬才藝。可合騎士者。則亦爲隨窠塡差。俾存慰悅之政。恐合事宜矣。敢啓。傳曰。知道。
정조 8년
李在學。以御營廳言啓曰。本廳前軍色從事官權裕。旣已敍用。仍爲差下。使之察任。何如。傳曰。允。
정조 8년
李祖承。以御營廳言啓曰。傳曰。今番別試射及庭試。三營軍兵之登科。數甚夥然。至於訓局。則馬步軍兵登科。至於百餘人之多。登科雖幸。失料可矜。因此而又失許多精兵。由前由後。宜有別般軫念之擧。雖以古例言之。仁廟朝設萬科。置局出身廳。肅廟朝又設萬科。加設局出身。玆事或載寶鑑。或載謄錄。今榜出身之數。雖不若萬科時。比近年未有此多。如欲另究區處之方。不必加設料窠。亦必有好道理。此意令訓將知悉。別具意見。論理草記。禁御兩營將臣。亦以此意知悉。大抵今番特軫外邑出身充定忠贊衛之弊。錢布之納。旣令分數永蠲。朝家一視之澤。京外無間。竝以此意知悉。武榜出身赴防。亦爲除之事。分付可也事。命下矣。今此聖敎。實是曠絶之恩。孰不欽仰攢祝。本廳有出身軍官元料十八窠。例以軍兵登科者。使之輪回付料。今番慶科軍兵中。登科之數。合爲三十八人。以此出身軍官料窠。爲先輪付。其中可合騎士者。亦爲隨窠塡差。以爲一分聊生之道。恐合事宜矣。敢啓。傳曰。知道。
정조 8년
甲辰十月十二日辰時。上御誠正閣。三使臣入侍時。正使判府事李徽之。副使姜世晃。書狀官李泰永。行右承旨李在學。記事官朴能源金鳳顯李崑秀。以次進伏訖。徽之進前曰。日氣比寒。聖體。若何。上曰。一樣矣。仍下敎曰。卿以耆社閣臣爲正使。足以誇耀於彼中矣。徽之對曰。臣以無似。猥膺專對之任。私分則雖極榮幸。辱命是懼。有何誇耀之可言乎。上曰。行具皆已整頓乎。此月內。必須渡江。以示聞命卽發之意。可也。徽之曰。聖敎如此。豈以行具而敢爲遲滯乎。上謂世晃曰。副使年雖衰老。韶華依舊。且多才華。必能鳴國家之盛。誇示外國矣。世晃曰。臣年衰才鈍。安能奉揚聖意乎。上曰。今番上副使。俱是耆老之臣。誠可貴矣。且此行將參千叟宴。尤是不偶矣。須自努力善往。無爲滯淹於灣府。以副予勤托之意也。徽之等曰。臣等雖至愚不肖。王靈所曁。竣事可期。所恃惟此矣。上命在學。讀御製別章。以贈徽之。又下敎曰。卿今出疆。予心甚悵然矣。徽之曰。臣方遠離京闕。下情不勝缺然。今蒙御詩寵行之恩榮感極矣。臣有區區私情之仰達者。出疆之後。都提擧之任。不可虛帶。卽命遞解。不勝至願矣。上曰。過矣。此有前例。帶以來往。何妨也。仍命三使臣先退。徽之等退出。上曰。左承旨左副承旨入侍。徐有防趙興鎭進伏。上命書傳敎曰。今番表咨文査對。因拜表日字之迫近。未及詳細爲之云。開城府黃州平壤安州義州査對。竝着意爲之事。卽令廟堂。行會該留守及兩道監司處。上曰。遠接使入侍。出榻敎賤臣承命出。與趙時俊偕入進伏。上曰。卿今日當宿何處乎。時俊曰。將宿坡州矣。上曰。勅行渡灣後。若萬一遲滯。則灣尹及箕伯。當各別處分矣。又命招入首譯李湛於階前。下敎曰。使行到義州後。須使卽速趲程以進。以示聞命卽發之意。若萬一有淹滯之弊。當先治汝罪。卽其地定配。汝須着念擧行可也。又謂時俊曰。今番勅行。異於他使。卿須善爲接待。沿路守令。亦須各別嚴飭。路上雜人。別樣禁戢。毋使有作挐之弊。可也。時俊曰。下敎如此。臣敢不惕念奉行乎。上命在學先退。下敎曰。表咨文。不待看品。卽爲拜表。可也。命興鎭書傳敎曰。詞訟劇地。監印之役相妨。刑曹參議李時秀。本職許遞。仍令付軍職。上命退。諸臣以次退出。
정조 8년
甲辰十月十二日辰時。上御重熙堂。左承旨入侍時。行左承旨徐有防。假注書洪義浩。記事官金鳳顯李崑秀。以次進伏訖。上曰。今日當行習儀耶。有防曰。臣方進去樂院矣。上曰。今日拜表。何大臣入來乎。知入。賤臣承命出。回奏曰。李判府事入參云矣。命退。承史以次退出。
정조 8년
甲辰十月十二日未時。上御重熙堂。左副承旨入侍時。左副承旨趙興鎭。記事官朴能源金鳳顯李崑秀。以次進伏訖。上命書傳敎曰。在前勅行延勅。乘輦輿。城內不鼓吹前導。城外則吹打合作。一依郊壇擧動及親耕時例爲之。而今番因咨文中。有輿馬行三字之語。故迎勅依送勅時例。皆以駕轎磨鍊。於儀註若此。則鼓吹無陳列之事。但依送勅時例。到城外後。只奏吹打事分付。郊館旣是咫尺之地。人馬雜沓。不可不念。內吹兼內吹等。皆令步行。勿爲給馬事。分付兵曹及三營門。今見政院所抄日記。戊午二月封勅出來迎勅時。御前前排。該營誤認以交龍旗。換用靑旗之例。以靑令旗待令。至有其時副學論奏之擧矣。丁酉年則未諳此規。紅旗屛置帳後。今番則旣有可據之故例。迎勅祗迎時及送勅設宴時。只減雙數。旗手朱杖手。皆以三雙排立。禮畢後行路。依例陳列事。分付。靑龍大旗。到郊館後。改換還到城外。又換黃旗。太無義意。內吹服色之臨時屢換。徒致紛雜。此後自出宮時。用靑色。過宴禮後。用本色事。該次知宣傳官處。申明約束。勅使入京日。自郊關至闕內。道路街巷觀光雜人。若不別般遮防。臨時必有犯禁。令兵判及三營將臣。相議指一草記。又命書傳敎曰。癸未封勅後。今番勅行宴禮。係是初有之事。癸未年。則有酒禁。接見時說話。以蜜水代旨酒之意。有先朝下敎。而今則旣無酒禁。依例用酒與否。不可不預爲講定。發遣郞官。問議于時原任大臣。草記事分付。延接都監館伴及戶禮判。各以意見尾陳事。一體分付。又命書傳敎曰。延勅宴禮。三寺專當擧行。而聞都監言。提調或在外或老病。習儀及正日。無以進參句檢云。內資內贍提調許遞。竝令該曹。以在京無故人口傳差出。又命書傳敎曰。雨雪姑未開霽。明日設布帳置之。訓將。只率入直標下軍排立。客使當前。凡百擧行。專在訓局。此時本局將任。豈可一味養病。昔疾想已差可。申飭行公。又命書傳敎曰。今見禮曹節目。勅行入來後。凡於百官入參之禮。有無職人。皆令參班之語。故例雖然。若不預爲知委。必有窘束之弊。令該曹。申明分付。無職人入參。亦不無界限。今番則參考前例。指一草記。如無可據之例。具意見論理草記事。分付。上曰。右副承旨入侍。出榻敎李祖承進伏。上命書傳敎曰。明日當由月覲門展拜。該房知悉。以全羅監司胎峯奉審事狀啓。命書傳敎曰。胎室山胎峯。奉審形止。令該曹稟處。胎室山標內犯葬。雖極駭然。係是久遠之事。陵寢火巢內犯葬民塚。令前無論。旣有列朝受敎。今番則特竝勿論。自今年爲始。更加申禁。犯者依法勘罪。竝與地方官而論罪事。令禮曹分付本道。仍以今番定式。行會諸道監司處。仍命退。諸臣以次退出。
정조 8년
甲辰十月十二日二更。上御重熙堂。同副承旨入侍時。同副承旨洪仁浩。記事官朴能源金鳳顯李崑秀。以次進伏訖。上曰。禁府囚徒案。何時下敎。而尙不入之。當該入直都事。誠駭然矣。仍命書傳敎曰。名以當直。不知本府時囚姓名。已極駭然。囚徒入之之命已久。終不來納。當該都事汰去。又命書傳敎曰。日寒如此。禁府時囚中。沈煥之鄭湋林擎翰李東秀竝放。以差備官計劃官在囚人。亦爲放送。令兵判各嚴棍懲礪。刑曹時囚九名已書下。竝卽放送。皆令先擧行後。草記。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐直。左副承旨趙興鎭坐。右副承旨李祖承坐。同副承旨洪仁浩坐直。注書朴能源仕一員未差。假注書李敬五仕直。事變假注書金商雨仕。
정조 8년
大駕景慕宮展拜後。入齋室。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 8년
李在學啓曰。卽者司書鄭萬始。謂有情勢。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
傳于趙興鎭曰。侍衛軍兵。毛具。
정조 8년
傳于李致中曰。禮房承旨入侍。
정조 8년
以修撰李顯默。副修撰沈樂洙牌不進罷職傳旨。傳于洪仁浩曰。只推。
정조 8년
傳于洪仁浩曰。大司憲吳載純。明日以試官入參。本職許遞。
정조 8년
傳于徐有防曰。吏房承旨入侍。
정조 8년
以司書鄭萬始上疏。傳于李在學曰。此上疏還給。更卽牌招入直。
정조 8년
以平安監司咨文入送事。有旨祗受狀啓。傳于洪仁浩曰。近來撥路。雖曰稽緩。使行文書。宜卽飛傳。況有旨發送。在於咨文啓下之前。而乃反後至。致有與咨文齎去營校。中路緯繣之擧。事極駭然。令廟堂嚴査。自京營站。遲滯撥將。竝令各該道臣帥臣。嚴加決棍。以懲日後。後復若此。自方伯難免不飭之責。三道監司處。一體嚴飭。
정조 8년
有政。吏批。判書金鍾秀受由在外。參判未差。參議黃昇源。同副承旨洪仁浩進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。
정조 8년
以孟至大爲副校理。李顯默爲修撰。沈樂洙爲副修撰。李文源爲禮曹參判。李鎭恒爲左尹。曺遠振爲刑曹參議。李漢章爲軍器判官。前掌樂正兪彦脩仍任事。承傳。
정조 8년
兵批。判書李在簡侍衛進。參判金文淳都監進。參議柳誼病。參知沈基泰。承旨洪仁浩進。
정조 8년
副司直南玄老金頤柱。副司果李義綱。
정조 8년
兵曹口傳政事。司直吳載純。
정조 8년
洪仁浩。以弘文館言啓曰。本館上番。連日闕直。事甚未安。今日政新除授玉堂。待下批仍卽牌招。以爲推移入直之地。何如。傳曰。允。
정조 8년
趙興鎭。以訓鍊都監言啓曰。今十月十三日。景慕宮展拜時。依兵曹節目。弘化門軍八十名。集春營軍五十名。廣智營軍五十名。北營標下軍四十名。各留十名。待標信除出。臣率領排立於月覲門外。還宮後還入直之意。敢啓。傳曰。知道。
정조 8년
趙興鎭。以御營廳言啓曰。今十月十三日。景慕宮展拜時。依兵曹節目。集春營入直軍二十名除出。領軍把摠李福遠。入直哨官李貞圭。領赴訓鍊都監都領陣。東營入直軍三十名除出。入直把摠安允奭。哨官郭林福。領率宮大門外把守。而竝待標信出用。解嚴後。還入直間。集春營哨官申在寬。東營哨官權就一。代直之意。敢啓。傳曰。知道。
정조 8년
趙興鎭。以迎接都監言啓曰。癸未封勅後。今番勅行宴禮。係是初有之事。癸未年則有酒禁。接見時說話。以蜜水代旨酒之意。有先朝下敎。而今則旣無酒禁。依例用酒與否。不可不預爲講定。發遣郞官。問議于時原任大臣草記事分付。延接都監館伴及戶禮判。各以意見尾陳事。一體分付事命下矣。依傳敎發遣郞廳。問議于時原任大臣。則領議政徐命善。以爲臣今方辭免職名。俯詢之下。末由獻議。不勝惶悚云。左議政洪樂性。以爲惶隕蹙伏。不敢仰對云。領府事金尙喆。以爲。宴禮體重。不可無酒。癸未蜜水之代行。槪因邦禁之未解。實出一時之權宜。到今晏饗之時。不用酒一款。何以爲辭乎。依例用之。恐似得宜。伏候上裁云。領敦寧鄭存謙。以爲。今則旣無酒禁。勅行宴禮。依例用酒似宜云。判府事李福源。以爲。宴享之禮。酒爲最重。旣非禁條。用之爲便云。禮曹判書鄭昌順。以爲。癸未年則方有酒禁。雖用蜜水。而今則旣無禁令。當此宴享。代用一節。恐無意義。依前用酒。似合事宜云矣。臣一祥臣有隣等。區區賤見。別無異同。蓋大小宴享。以酒成禮。有禁之時。雖或代用。無禁之後。亶合復用。而非但議禮至重。旣有問議于時原任大臣倂與禮堂。各以意見尾陳之命。上裁何如。傳曰。依議施行。
정조 8년
洪仁浩。以禮曹言啓曰。傳曰。今見禮曹節目。勅行入來後。凡於百官入參之禮。有無職人皆令參班之語。故例雖然。若不預爲知委。必有窘速之弊。令該曹。申明分付。無職人入參。亦不無界限。今番則參考前例。指一草記。如無可據之例。具意見論理草記事。分付事命下矣。無職人入參多小。溯考前例。別無可據之例。而宜有界限。預爲知委。若以東班則曾經侍從堂上以上。西班則曾經閫帥以上人。使之入參。則似合事宜。以此意。分付該曹。何如。傳曰。文臣之侍從堂上。武臣之閫帥以上。若無實職。卽付軍職。例參陪扈之班。不可以無職言。雖以近日言之。堂上侍從。帶軍銜者。無不進參班聯。曾徑閫帥稍知事體者。亦多進班。更爲磨鍊品數。草記。可也。
정조 8년
趙興鎭。以訓鍊都監言啓曰。依傳敎。典獄署時囚罪人金德起文德和。捉來臣營。各別嚴棍十五度後。定配次還送秋曹之意。敢啓。傳曰。知道。
정조 8년
李祖承。以義禁府言啓曰。日寒如此。時囚中沈煥之鄭湋林擎翰李東秀。竝放。以差備官計劃官。亦爲放送。令兵判嚴棍事命下矣。沈煥之鄭湋林擎翰李東秀等。卽爲放送。差備官金大喜車萬輪。計劃官李元喆黃致範張徹福尹東彬等。亦爲放送。出付兵曹之意。敢啓。傳曰。知道。
정조 8년
李在學。以宗簿寺提調意啓曰。璿源譜略。今日進上。而本寺正沈煥之。拿處蒙放之後。謂以情病之難强。連爲催促。無意仕進。譜略陪進。事體至重。而郞官不備。極爲未安。沈煥之爲先改差。令該曹口傳差出。以爲備員進參之地。何如。傳曰。事體所在。極爲駭然。罷職。雖無本寺正。如有奉成之例。卽爲擧行。可也。
정조 8년
李在學。以摠戎廳言啓曰。今此出來勅使護行軍威軍二百名。當爲調發。而上來時則守禦廳當次。回還時則臣廳屬後營長湍軍。當次矣。在前雖無請出標信之例。而軍兵調發。關係莫重。今番則待勅行入京。令政院。請出標信。臣祗受後。令箭分付於後營將長湍府使鄭存中處。調發束伍軍。預爲整齊。回還時。依例護行。過京畿道後。除標信解送。而上來時軍威軍調發一款。一邊移文於守禦使。何如。傳曰。軍威軍。每令除之。姑勿調發。待遠接使狀啓擧行。而畿邑民弊。不可不念。此一款。別般周旋。期於依例停免之意。令延接都監。分付遠接使處。亦自都監。兩西道臣處。各該道軍威軍。亦勿措備之意。一體。分付可也。
정조 8년
洪仁浩。以備邊司言啓曰。因景慕宮提調尹塾所啓。凝鑾橋越邊造家民人龍紋席子契京作貢事。有與訓將戶惠堂。相議草記稟處之命矣。蓋此民人輩。以其造家之多費物力。生理之無所聊賴。呼籲之擧。至再至三。揆以民情。誠甚可矜。以言乎本契。則席子匠。擊鼓稱冤。前道臣陳疏說弊。移彼設此。似無掣礙之端。非但鄕貢之移作京貢。宜所審愼。年前價本及情債矯弊後。或有差勝之益。而不願京貢。抑爲弊如前。而願作京貢一款。不可不一問於本道。令該道臣。詳探民情。論理狀聞後。更爲稟處。何如。傳曰。依草記施行。可也。
정조 8년
徐有防。以侍講院言啓曰。本院事面。與政院一體尊重。則雖本院所屬。凡係他司下人。宜不敢任意侵犯。況是公事別監。尤爲自別。而卽者司鑰請謁言內。別監徐龍培。因公幹往來本院之際。藝文館使令金振玉。無端毆打。至於裂破頭巾之境。非但院中體面。自此墜壞。打傷掖屬。尤極痛駭。自本院。已爲囚禁。而更令該曹。照律重繩。以杜日後之弊。何如。傳曰。允。
정조 8년
洪仁浩。以刑曹言啓曰。因侍講院啓辭。毆打別監之藝文館使令金振玉。照律重繩事命下矣。取考律文。則大明律毆制使及本管長官條有曰。凡奉制命出使。而官吏毆之者。杖一百徒三年。罪人金振玉。依此律決杖一百後。黃海道豐川府徒三年定配。卽爲押送之意。敢啓。傳曰。厥隷所爲。雖極駭然。本院係是新設衙門。雖一隷之賤。不欲因本院事。使渠齎鬱。況事事要以導和爲主。厥隷定配分揀。仍令本館。待寒事稍解。從重鞭治。可也。
정조 8년
李祖承。以刑曹言啓曰。金憲鎭金達中二人。旣施一次之刑。今日內照律放送後。草記。金德起文德和放送。仍令訓局。各別嚴棍定配。其餘五名。竝放事命下矣。取考律文。則大明律儀制條有曰。棄毁御物者。杖一百徒三年。名例云。共犯罪者。以造意爲首。隨從者。減一等。依此律。罪人金憲鎭。今日又加嚴刑。待拷訊之限。決杖一百後。全羅道長水縣徒三年定配。金達中。以隨從罪。決杖九十。黃海道長連縣徒二年半定配。而待拷訊之限。決杖發配。保放罪人奴良弼。係是隨從。亦爲決杖九十。洪忠道黃磵縣徒二年半定配。金德起等。移送訓局。待其決棍還送。竝卽定配。劉興燁等五名。卽爲放送之意。敢啓。傳曰。知道。杖則收贖發配。可也。
정조 8년
洪仁浩。以刑曹言啓曰。卽接訓鍊院分所移文。則平安道祥原擧子全奉元。使其從兄出身全之元。入場代射。被捉於試所。各別嚴棍。竝爲移送。故遲晩取招後。全奉元。以借射律。決杖一百。身充水軍發配。全之元。所當一體照勘。而係是出身。移義禁府處之。何如。傳曰。允。
정조 8년
洪仁浩。以義禁府言啓曰。因刑曹啓辭。全之元。係是出身。移本府處之事允下矣。全之元。今方待命。卽爲拿囚之意。敢啓。傳曰。今日內。考律勘放後。草記。可也。
정조 8년
慶尙道進士金夢彩等疏曰。伏以。國家褒賢之典。無加於爵諡。人臣立朝之義。莫尙於名節。蓋其立懦激濁。不讓於成仁取義。而貤官易名。乃所以勵世敦俗也。苟或德業素著。綽有表揚之實。而事跡寢遠。將致湮沒之歎。則又必待鄕黨之公議。士林之齊籲。或加顯秩。或贈美諡者。非但爲風聲之永樹。抑亦爲朝家之盛典故耳。是以宋連州士民。請諡劉安世也。輒引鄒浩蘇軾故事。以冀破格贈諡。而批下太常。覆奏施行。則考之史牒。可按其例也。恭惟我主上殿下。光御以來。崇德象賢。旣於元昊等六臣。特加贈諡之恩。又於南乙珍等書院。亟施賜額之典。未嘗以資級之未準。事蹟之稍久。有所靳持。德意甚盛。瞻聆俱聳。今有行誼之實。久而蓋著。褒揚之擧。菀而未施。輒諉之拘於格例。事在久遠。不思所以一陳於聖明之世。則非但有乖於鄕黨之公議。亦將有負於朝家之盛意。此臣所以裹足呼籲。不避煩猥者也。伏願聖明。少賜省納焉。臣等幸生鄒魯之鄕。久沐菁莪之化。儒賢輩出。濡染有素。凡有祈請。輒蒙許施。至於昨今年來。贈判書臣李瀣。贈判書臣金玏賜諡之典。或準疏儒之請。或循遺裔之願。絲綸渙發。泉塗賁榮。朝家尙德之政。於斯爲盛。章甫慕賢之誠。庶乎無憾。然若其高節卓行。無遜於二臣。而發潛闡幽。獨後於二臣。至今爲嶺南士林之所遺憾者。故副提學贈禮曹判書臣崔晛是已。晛系出名閥。姿稟峻正。弱冠師事故文忠公臣金誠一。誠一卽先正臣文純公李滉嫡傳高弟也。又遊於故文穆公臣鄭逑之門。晩與文康公臣張顯光。文莊公臣鄭經世。講劘道學。資其麗澤。平生爲學之方。不在章句文辭之間。只向日用事物上求之。表裏洞朗。始終純全。蓋其得之師門。自有淵源。而發爲事功。亦莫不體驗而實履。及其進以科目。盛之經幄。肇自宣廟末年。逮至昏朝。處簪筆則蔚爲文學。在臺省則盡其謇諤。及癸丑誣獄起。凶黨視永昌爲奇貨。搆捏鍛鍊。禍將不測。擧朝怵懾。莫敢有發一言者。晛與文簡公臣鄭蘊。同在臺閣。蘊見爾瞻。極言永昌之決不與謀。今若請罪。恐傷慈殿之心。爾瞻怫然怒曰。吾知邪論之所自出。蓋指晛也。時又有嶺南二人。力主全恩之說。亦指晛與蘊也。方凶黨設機穽以待言者。將爲鉗制網打之計。而獨晛與鄭蘊。力主淸議。凜然不可犯。已而蘊旣被劾去。晛亦引嫌遞。凶黨交章論劾。竟以巧避大論。罰止削職。然誣獄之不至蔓延。寔賴一二正士。維持倫綱之力耳。其後鄭蘊。以弼善赴召。請斬鄭沆。且復永昌位號。疏入。大觸上下之怒。幾陷刑戮。終至減死荐棘。而晛則癸丑被削後。未嘗一擬於官職。欲令終身於罪籍。凶黨之積惡。深怒於晛。殆甚於鄭蘊者。據此可知。而其不與蘊同禍者。以其無進言之路故也。晛旣屛居田里。十有一年。仁祖改玉。首以修撰膺召。鄭蘊亦自謫中拜司諫。當時公議亦可見。竝推其樹立。而不以被錮之淺深有間也。及値中興初政。出入經席。啓沃弘多。章奏剴切。經綸密勿。憂朝廷橫潰之議。則務請調劑。慮邊圉陰雨之備。則亟勉修飭。聯疏累牘。日上公車。上輒示開納。多所施行。甲子被薦儒將。逆适之亂。受命督戰。勞勩備著。積忤諸將。竟沮錄勳。自是契遇益摯。士望愈蔚。而然其風裁見憚於俗流。枘鑿不合於時議。漢廷大臣。多短賈生之才調。奉天危禍。竟符陸贄之先見。則有志之士。至今所共嗟惜者也。及爲江原監司。値丁卯虜變。多方策應。不乏軍興。手草檄文。諭以忠義。關東一路。賴以晏如。此其事功之可見一斑者也。居無何。逆賊仁居。始托凶疏。終至猖獗。晛方在巡路。預爲長慮。密戒原州橫城二倅。另加譏伺。而叛形旣露之後。縣吏稽報。行至洪川。始爲聞知。一邊馳啓。一邊整軍。以爲進勦之地矣。原橫二倅。已捕賊直獻于朝。而晛之啓。則以巡路迂遠。差後於捕賊之報。朝廷以緩於譏捕。逮繫累月。上敎曰。頃年夜對。適有處置未盡事。此人力爭不已。予頗苦之。厥後思量。眞愛我者也。今雖被罪。必不負初心。其令放送。其後雖因執法之論。薄施行譴。而旋命宥敍。及晛之卒。賜賻如例。諭祭若曰。旋遭昏亂。自甘廢斥。貞松勁筠。大冬嚴雪。又曰。緣何奇隻。無忘有災。嶺西之事。卿豈有他。嗚呼。此可見君臣知遇矣。且以當世名碩之輓誄言之。故判書金世濂則曰。請看竹嶺千里峻。不及先生萬代名。故判書李植則曰。平生醇酎性。終始雪霜姿。晛之行己立朝。承華褒於旣沒之後。純學卓節。見推重於當時之賢者。載於長陵誌文及諸名卿遺藁。粵我英宗大王。因其遺孫之以史官入侍。筵敎若曰。曾見其名於東國名臣錄中矣。苟非表著之蹟。塗諸簡冊。則亦何以垂日月之燭。而蒙提褒之敎乎。第其沒後正卿之贈。只因其子之錄勳推恩。則雖非褒賢奬德之比。而旣有貤爵。品秩不卑。臣等顧何敢更望加贈之恩。而至於節惠之典。朝家所以褒崇名節。樹立風聲之道。則晛之私叔儒門。學問醇深。挺立昏朝。名節卓異。而只蒙循例之贈秩。尙稽易名之殊典。豈非士林之缺恨。聖朝之闕遺乎。嶺之人士。尊慕不替。建祠鄕閭。以爲沒而祭社之義。刊行遺藁。以爲永久不朽之圖。則南土輿情。一辭推仰。據此二事。大可見矣。晉之陶潛。一徵士也。唐之孟郊。一文人也。人慕其名。尙加私諡。或稱貞節。或稱貞曜。彼以貞潔之操。不仕於亂世。儒雅之姿。見推於士流。當世之人。愛慕而尊仰之。爵秩雖不中於公諡。士林猶必加以私號。況如晛之生居副學之淸班。沒有宗伯之榮贈。論其爵秩。旣非晉唐二臣之比。平生學問。晩年名節。亦足爲衰叔百世之勸。而九皐之鳴。未徹於上天。一字之褒。尙闕於太常。臣等之茹恨抑鬱。當復如何。雖以晛之遺藁觀之。尊德樂道之實。可見於書疏論辨之文。忠君愛國之誠。尤著於章奏陳勉之語。其與仁弘往復書札。雖在於仁弘罪惡未著之前。而見其心術之頗僻。已有斥絶之峻嚴。讀其書想其人。可知爲正人君子。而聞其風欽其義。亦足以廉頑立懦矣。若蒙採施臣等之言。特紆贈諡褒嘉之典。則豈但慰嶺俗尊慕之心。亦可爲聖朝興勸之方。臣等此語。實出於爲世道激揚之意。豈有所阿好而溢美也哉。旣有李金二臣之近例。則臣等之齊聲祈懇。不可謂無所據也。伏乞聖明。俯垂諒察。特將故贈判書臣崔晛。亟命太常議諡。以盡賢臣表章之道。以副多士顒望之誠。不勝萬幸。答曰。省疏具悉。疏請事。特令該曹稟處。
정조 8년
領議政徐命善疏曰。伏以。臣以情勢則至危蹙也。以蹤跡則至臲卼也。怵迫嚴命。拚棄廉防。抗顔周行。亦且有月。而特以西樞散銜。官同宮祠。藥院兼帶。義重保護。或冀其解一世之嗤點。而自效於筋力奔奏之勞矣。忽於千萬夢想之外。伏奉議政新除。繼又近侍亞卿。荐辱陋止。恩禮隆渥。敦迫勤摯。以我聖上體群臣之德意。獨於臣而未蒙俯諒者。此殆臣之放例沒治。不足與議於淸朝四維之治也。撫躬慙赧。無面可顯。噫。臣家之前後遭罹。究其本則皆臣此職之崇耳。委毗之聖眷。亶欲時象之調劑。而七載專任。反貽人心之拂鬱。責勉之溫音。每勤世道之彌綸。而一味尸素。徒致國事之僨誤。以之爲人障礙。忌嫉四集。受世指目。媒孽百端。衆怒群憾。猶未忘於釋負旣久之餘。而昔之睢盱者。今焉僇辱。昔之拳踢者。今焉矛㦸矣。於是乎或加權勢之斥。而必欲戕殺其身。或售汚衊之計。而又欲湛滅其家。由夏徂秋。斷斷不已。倘非覆燾之仁。屢施而無倦顧復之慈。隨處而曲保。臣豈能得有身家。以至今日哉。在臣自處之道。惟當息影斂跡。避遠駴機。追訟旣往之失。小答方生之議。而誠使戀闕之忱。未忍便訣。乞身之懇。有難强聒。亦當於閑司漫僚。隨分陳力。以畢餘景於造化陶甄之內。此義較然。參前倚衡。今若憑藉寵靈。復入中書。罔懲顚沛之舊轍。更添縱恣之新誚。則摧檣朽楫。豈但篙師之自取墊溺。抑恐使萬斛龍驤。汎汎於大海波濤之中。而靡所止屆。臣雖不能爲聖朝報塵刹。又忍以垂死殘年。重自陷於孤負毁畫之科乎。嗚呼。至尊獨勞於上。廟務積滯於下。延英之對。闊焉未行。政事之堂。閴若無人。凡今幾日矣。臣所執以爲引者。苟止官師之規。勤攻之論。以臣之受恩罔極。尙敢於宿趼之職。有一毫例讓之念哉。奈玆危怖之言。寢夢猶愕。狼狽之地。息壤在彼。終始生成之澤。妄有所持於天地父母之前。遂不得不齋沐治疏。疾聲哀籲。伏乞聖明。諒臣決難强之實。察臣必可遞之義。亟命收還誤恩。俾得退處閑局。則庶可以無曠鼎席。少伸私分。臣無任瞻天望聖激切祈祝之至。謹昧死以聞。答曰。省疏具悉卿懇。顧今廟謨多滯。客使將至。其所諮諏之方。迎接之節。專靠於政府。此時輔相之任。豈容一日曠爲。況卿身佩安危。義共休戚。彌綸一世之策。坐鎭流俗之量。予之所倚毗卿者。而重卜之命。首及於卿。卿無可引之義。予有必致之誠。則以卿體國之令德。不待予言。有所幡然。況卿所帶宮銜。體任尤有大於輔養之職。以卿地處。義當自效。卿須念予慇懃之意。卽日造朝。以副如渴之望。仍傳于洪仁浩曰。此批答。遣史官。傳諭于領議政。
정조 8년
左議政洪樂性疏曰。伏以。我聖上之曲保微臣。終始生成。以其俾臣得以解相職而居樞府也。臣之苟全軀命。獲免大僇者。亦以其解相職而居樞府也。臣竊自謂偏蒙體諒之聖恩。得遂解免之至願。優游樞府。以卒此生。而得不復陷於大僇矣。迺者新命。又何爲而復及於臣身也。臣誠驚惶震懍。精爽飛越。殆若聞震雷而墜淵谷。歷日靡定。罔知攸措。半日之間。史官亞尹。相繼辱臨。敦勉之勤。寵眷之隆。逈出格外。固當感激恩數。嚴畏義分。竭蹶趨造之不暇。而第以臣情蹤。萬無承膺之望。冒上附奏。冀蒙嚴譴。忱誠淺薄。未能仰格。益不勝慙恧悚蹙之至。噫。臣於是任。不但爲已試蔑效之地而已。僨誤國事。謬辱身名。至今追思。猶覺背汗而體粟耳。聖明亦必垂諒。而千萬夢外。忽有此謬恩之特加。臣雖欲全沒廉防。惟以奔走爲職。不恤笑罵。惟以承順爲恭。然臣之昨夏所遭臺言。非比尋常彈駁。聲罪嚴峻。辭意危怖。若非聖上罔極之恩。庇覆如天。愛護如子。拔之於坎坑之中。置之於袵席之上。臣安得保有今日哉。臣於伊時。蒙恩解職。承命入侍。敢以危苦之衷。泣涕仰籲。而殿下亦爲臣憐之而憂之。伏想聖聰。亦有所記念者矣。臣豈敢諉以時月之稍久。不思自靖之義。晏然復入於中書。揚揚若無故人者哉。竊念自古人臣之受恩於君上者何限。而未有若臣至於殿下者矣。百無肖似。而惟殿下敎導而眷遇之。屢陷罪罟。而惟殿下拯救而拂拭之。毛髮頂踵。罔非殿下之所賜。身體性命。亦非微臣之所有。生死而肉骨。不足以喩恩造矣。殞首而結草。不足以報涓埃矣。惟當赴蹈湯火。不擇夷險。鞠躬盡瘁。死而後已。以圖萬一之酬答。則臣雖愚迷冥頑。豈徒然爲此巽讓。上孤恩命。下蔑臣分。而其奈有萬分必辭之義。無一毫冒進之勢何哉。此亦非出於爲臣身禍福之計。而四維之張不張。大有關於國家之政故耳。然則臣之所以不敢冒沒以進者。亦不必不爲報答之一分也。且臣關格之症。已成貞疾。風寒暑濕。少有感觸。飮食起居。少有失宜。則輒必發作。痰癖交攻於中。風眩迭發於外。動費旬月。始得差減。而一番經痛。筋力輒落下一層矣。況臣自秋以來。三見毒慼。震剝摧痛。神精脫而眞元鑠。數日寒感之餘。素患關格。又復闖發。諸般症狀。倍前危惡。食飮全廢。不省四到。昏倒叫楚。轉側須人。以此病狀。亦無望蠢動矣。伏乞聖明。哀臣情之至危。憐臣病之難强。亟命收還臣重卜之命。仍治臣逋慢之罪。以肅朝綱。以安私分焉。亞尹相守。經宿陋巷。屑越之極。尤增死罪。卽令召還。以重君命。不勝幸甚。答曰。省疏具悉卿懇。重卜于卿。意豈徒爾。輔相重任也。夫豈欲數遞。而兩相引入。勉出無路。故不得已而有前席許副之擧。卿試思之。此時此任。捨卿其誰耶。況元無股肱。貴在相孚。卿以疾病辭。則暫丐西樞之閑。予以機務急。則復畀金甌之簡。其進其退。卿胡認作一己事耶。顧今客使支接。期在匪遠。賓師進見。禮不容遲。卿雖欲一味巽讓。恐不可得矣。宰臣往留。已命期於偕來。卿須卽起視事。弘濟時艱。仍傳于洪仁浩曰。此批答。遣史官。傳諭于左議政。
정조 8년
甲辰十月十三日辰時。上詣景慕宮。展拜入侍時。行都承旨李致中。行左承旨徐有防。行右承旨李在學。左副承旨趙興鎭。右副承旨李祖承。同副承旨洪仁浩。記事官朴能源。假注書李敬五。記事官李崑秀尹行任。二直提學朴祐源。檢校直閣徐龍輔。以次侍立。上具翼善冠衮龍袍。乘輿出貳極門。由月覲門。詣景慕宮。就版位。行再拜禮。入廟內奉審如儀訖。還入齋殿。命本宮提調入侍。有防敬五崑秀行任。與本宮提調尹塾偕入進伏。上曰。都提調來待乎。塾曰。病不得來待云矣。上命崑秀。往都提調家問疾。崑秀承命退出。上曰。今年宮苑植木爲幾何。塾曰。幾近數千株。而本宮左右麓及齋殿齋室內外所種之木。無非種木牌將金德采之手種矣。此人自丙申至今九年。勤勞於種木之役。且移來渠家花果千餘株。種於宮內。逐日待令於本宮。而前後賞典一未蒙恩。且壬寅冬。旣下邊將收用之傳敎。而尙不擧行。事甚矜惻矣。上命書傳敎曰。每欲下敎而未果。本宮儀軌修整。係是巨役。而告完於數朔之內。編摩亦有條理。編次及校正提調尹塾。熟馬一匹面給。校正郞廳直長鄭厚祚陞六。塾曰。長慶橋東造家之民。殆費數萬金。而席子貢物一事。尙不得回啓。已至七八朔之久。厥民輩不無抑菀之情。訓將具善復。於本宮事。非徒有功。至於席子貢物事。亦有陳白者。與有司諸宰爛商。從速回啓。何如。上曰。以此意出擧條。今日內。使之草記稟處。可也。出擧條塾曰。本宮掌標堂郞之出入闕中。未免門卒之阻樘。或於聽傳敎之時。拘於門禁。不得入來。堂郞各一員。陪使令及留司員役一名處。木掌標。限三枚。令兵曹造給。何如。上曰。令兵曹卽爲造給後。別單啓下。可也。出擧條塾曰。本宮守僕八人。每分三番而末次入直。只爲兩人。莫重之地。守直未免孤單。合有加出之道。何以爲之。敢稟。上曰。適有言端。守僕一窠。加出可也。出擧條上曰。向於陵幸時。弘濟院路次。有獻御筆者。故還宮後。使之來侍矣。及見。果是親筆。而渠又是昔日近使之人云矣。其人果願爲本宮守僕否。卿須招見而問之也。仍命退。又命外版入之。鼓三嚴。上出齋殿門。左通禮跪啓請乘輿。上乘輿。出日瞻門。由月覲門。駕前下敎曰。本宮提調訓鍊大將入侍。尹塾具善復。承命進前。上曰。俄聞景慕宮提調所奏。則訓局將校金德彩。植木多有效勞。渠之自植。爲千株云。然否。善復對曰。德彩。慣熟種木。故臣自御將待罪時。至于今而連爲使役。的實矣。上曰。然則觀其爲人。後日稟達。好矣。善復曰。每當勅行。或有雕羽求請。不可不預備。而兩西勅行當路。原春道。今年又未免失稔。北關路遠。今番則只以三南。依例分定。事甚便好。惶恐敢達。上曰。依爲之。出擧條上曰。勅行時。屛門把守。以席藁遮蔽。所見極不似矣。善福曰。以茵席布帳之屬。障之似好矣。上曰。彼國以禁民觀光。爲第一紀綱。今番必須另飭。嚴禁雜人。可也。仍還宮如來儀。諸臣以次退出。
정조 8년
甲辰十月十三日巳時。上御重熙堂。禮房承旨入侍時。行左承旨徐有防。假注書李敬五。記事官李崑秀尹行任。以次進伏訖。上曰。館伴入侍。賤臣承命出。與館伴徐有隣偕入進伏。上曰。戊午癸未年日記入之。賤臣承命出持人。有隣曰。在前勅行渡江後。雖有宴禮減除之事。其中三度宴。則更不令遠接使。請設於勅使。待其入京。因傳敎臨期請行己成前例。今番亦依此擧行之意。分付宴禮進排各該司。何如。上曰。依爲之。出擧條有防曰。仁政殿勅使宴享時。舞童之排立殿內。旣係古規。而又是樂院流來前例矣。就考政院久遠日記及戊午日記。俱以此載錄。而每經一番稟行。故敢此仰達矣。上曰。依爲之。出擧條有防曰。本院風樂。何等莫重。而儺禮都監啓下節目中。有樂工及風物。自本院待令之條。事甚可訝。溯考謄錄。則百餘年內。元無自本院待令之規。而每自都監。取用於三軍門云。今亦依此例。自本院待令一款。置之事。分付都監。何如。上曰。依爲之。出擧條有防曰。本院郞廳。本自數少。而今當宴享所用風樂肄習之時。郞廳極爲苟艱。主簿李潞秀。日前移差延接都監郞廳矣。都監郞廳之任。今姑減下。使之專意擧行。限勅行過去前。本院郞廳。凡係公故。毋得差役事。一體分付該曹。何如。上曰。依爲之。出擧條有防曰。來頭勅使宴享時。風樂自本院肄習。協律郞不可付之生手。前正兪彦脩。旣遞臺銜。仍任前職。使之着意擧行。何如。上曰。依爲之。出擧條上曰。禁御兩將。來會備邊司之意分付。仍命退。諸臣以次退出。
정조 8년
甲辰十月十三日午時。上御重熙堂。軍士房承旨入侍時。右承旨趙興鎭。假注書李敬五。記事官李崑秀尹行任。以次進伏訖。上曰。璿源譜略儀軌入之。賤臣承命出。奉入。上命書傳敎曰。璿源系譜記略製述官弘文館大提學吳載純。熟馬一匹賜給。纂修監印校正官雲峰君杺加資。書寫官安川君烓。加資屬耳。熟馬一匹賜給。纂修監印宗簿提調鄭一祥。半熟馬一匹賜給。主簿洪鳳周李晙。直長趙雲紀。別工作繕工假監役金履裕。竝陞敍。未陞六者陞六。書寫忠義張起周金完。竝相當職除授。書寫寫字官等。今番書品正本。不及中草。中草及續編刊本書寫寫字官李彦成加資。朴孝聖李命藝。令本衙門付料。其餘唱準計士畫員錄事員役工匠等。令該曹考例分等施賞。又命書傳敎曰。掌禮重任。詞訟劇地。不容久曠。偕來進去亞卿亞尹。本職許遞。與刑曹參議未差之代。今日政。以在京無故人差出。又命書傳敎曰。事目旣無除本仕三字。則近日監軍省記。皆以都監郞廳懸註。若除闕內闕外待令各一人。則自有餘數。而何敢混同懸頉。當該公事郞廳。事過後拿處。上曰。前備堂徐有防。備堂還差。出榻敎又命書傳敎曰。政官牌招開政。上曰。迎接都監郞廳李昌會。趙雲履。着實待令事。申飭。又命書領左相箚批。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨趙興鎭坐直。右副承旨李祖承坐直。同副承旨洪仁浩坐。注書朴能源仕一員未差。假注書李敬五仕直。事變假注書金孝建仕。
정조 8년
傳于徐有防曰。承旨馳詣宗廟景慕宮。奉審摘奸以來。
정조 8년
傳于徐有防曰。課講入侍。
정조 8년
以戶曹勅使出來時。中路問安中使齎去禮單單子。傳于李致中曰。此後禮單下送時。臨時該色郞廳。來告該房。稟旨了當。抽栍看品。以此定式施行。
정조 8년
吏曹參判前望單子入之。宋載經落點。
정조 8년
兵曹口傳政事。副司果單金啓洛。
정조 8년
兵曹口傳政事。副司果單沈晉賢。
정조 8년
以原春監司狼川縣民家燒火事狀啓。傳于李祖承曰。各別拔例顧助事。回諭。
정조 8년
李祖承。以弘文館言啓曰。本館上番。連日闕直。事甚未安。修撰李顯默。副修撰沈樂洙。旣有只推之命。竝卽牌招。以爲推移姑陞入直之地。何如。傳曰。允。
정조 8년
李祖承。以弘文館言啓曰。新除授副校理孟至大。時在洪忠道溫陽地。經筵入番事緊。請斯速乘馹上來事下諭。傳曰。依啓。
정조 8년
李致中。以禮曹言啓曰。今番勅行時。無職人。東西班進參草記。傳曰。文臣之侍從堂上。武臣之閫帥以上。若無實職。卽付軍銜。例參陪扈之班。不可以無職言。雖以近日言之。堂上侍從帶軍銜者。無不進參班聯。曾經閫帥稍知事體者。亦多參班。更爲磨鍊品數草記可也事。批下矣。東班則堂下曾經侍從以上。西班則堂上曾經內將以上。使之參班。則恐合事宜。而但人員旣多。則易致紛沓各別。申飭整齊之意。一體分付於吏兵曹及都監。何如。傳曰。允。堂下侍從。則曾經玉堂以上。未付軍銜人與帶軍銜人進參。武臣邊地以上進參。預令吏兵曹知委。待習儀定日字。仍令兵曹口傳付軍職。可也。
정조 8년
徐有防。以禮曹言啓曰。觀此原春監司徐鼎修。橫城縣幼學鄭師貞上言。査實啓本。則論列邑報。令該曹稟處矣。今此狀啓中。以爲李氏之孝行。果如其子之上言云。而上言則以李氏自遭姑喪。號擗泣血。纔過襄禮。仍以滅性。歸之於不勝喪而死孝。査狀則以李氏姑喪終制。澌毁得病。終至於就盡云。李氏之事母養姑。至行純誠。果如狀辭。則雖沒於終制之後。亦可謂滅性之孝。而但其上言與査狀。如是相違。則如此褒典至重。有難輕許。且於年前。已登道臣之狀聞。其後本曹抄啓之時。不爲擧論。則今因其子之言。遽施旌褒之典。事係干恩。有關後弊。置之。何如。傳曰。允。
정조 8년
趙興鎭。以兵曹言啓曰。因擧條啓下。景慕宮員役等。信符造給。別單書入之意。敢啓。傳曰。知道。